Jacopo Bassano
Store norske leksikon,Kunst og estetikk,Bildende kunst,Kunsthistorie,Italiensk manierisme, barokk- og renessansekunst
Jacopo Bassano var en italiensk maler som studerte i Venezia, antagelig under Bonifacio Veronese (1487–1533) og Palma Vecchio (1480–1528). Han var også påvirket av Giovanni Antonio Pordenone (1484–1539) og senere av Parmigianinos (1503–1540) manierisme.
Han virket i fødebyen Bassano del Grappa, hvor han fra rundt år 1560 utviklet sin egen stil i kontakt med venetianske tradisjoner – oftest i bilder med bibelske motiver med langstrakte figurer, preget av en sølvskimrende lysvirkning i draperiene. Han står sammen med Tintoretto (1518–1594) som en representant for en sterkt fargebevisst, venetiansk utgave av manierismen og kom til å påvirke den unge El Greco (1541–1614).Et av hans portretter finnes i Nasjonalmuseet/Nasjonalgalleriet i Oslo. Fra hans verksted, hvor sønnene Francesco (1549–1592), Leandro (1557–1622), Giambattista (1553–1613) og Gerolamo (1566–1621) arbeidet, ble hans bilder spredt i originaler og etterligninger over hele Europa. Les mer i Store norske leksikon renessansen manierismen kunst i Italia Litteratur Aikema, Bernard: Jacopo Bassano and his public : moralizing pictures in an age of reform, 1996, isbn 0-691-04395-7, Finn boken